钦定古今图书集成/明伦汇编/宫闱典/第087卷 > 始平公主 下嫁赫连昌
## 钦定古今图书集成/明伦汇编/宫闱典/第087卷 > 始平公主 下嫁赫连昌

按《北史赫连昌传》，“屈丐以昌为太子。始光二年，屈丐
死，昌僭立。昌字还国，一名折，屈丐之第二子也。既僭
位，改年承光。太武闻屈丐死，诸子相攻，关中大乱，于
是西伐，乃以轻骑一万八千，济河袭昌。时冬至之日，
昌宴飨，王师奄到，上下惊扰。车驾次于黑水，去其城
三十馀里，昌乃出战，太武驰往击之，昌退走入城。未”
闭门，军士乘胜入其西宫，焚其西门，夜宿城北。明日，
分军四出，徙万馀家而还。后昌遣弟定与司空奚斤
相持于长安。太武乘虚西伐，济君子津，轻骑三万，倍
道兼行。群臣咸谏曰：“统万城坚，非一日可拔。今轻军
讨之，进不可克，退无所资。不若步军攻具，一时俱往。”
帝曰：“夫用兵之术，攻城最下，不得已而用之。如其攻
具一时俱往，贼必惧而坚守。若攻不时拔，则食尽兵
疲，外无所掠，非上策也。朕以轻骑至其城下，彼先闻
有步军步从，见骑至，必当心闲，朕且羸师以诱之，若
得一战，擒之必矣。所以然者，军士去家二千里，后有
黄河之难，所谓置之死地而后生也。以是决战则有
馀，攻城则不足。”遂行决于黑水，分军伏于谷，而以少
众至其城下。昌将狄子玉来降，说使人追其弟定。定
曰：“城坚峻，未可攻拔，待禽斤等，然后徐往，内外击之，
有何不济？”昌以为然。太武恶之，退攻城北，示昌以弱。
遣永昌王健及娥清等分骑五千西掠居人。会军士
负罪亡入昌城，言官军粮尽，士卒食菜，辎重在后，步
兵未“至，击之为便。”昌信其言，引众出城，步骑三万。司
徒长孙翰等咸言昌步阵难陷，宜避其锋，且待步兵
一时奋击。帝曰：“不然。远来求贼，恐其不出。今避而不
击，彼奋我弱，非计也。”遂收军伪北，引而疲之。昌以为
退，鼓噪而前，舒阵为翼。行五六里，帝冲之，贼阵不动。
稍前行，会有风起，方术官赵倪劝帝更待后日，崔浩
叱之，帝乃分骑为左右以掎之。帝坠马，贼已迫，帝腾
马刺杀其尚书斛黎文，杀骑贼十馀人，流矢中帝。帝
奋击不辍，昌军大溃，不及入城，奔投上邽，遂克其城。
初，屈丐奢，好修宫室，“城高十仞，基厚三十步，上广十
步，宫墙五仞，其坚可以砺刀斧。台榭高大，飞阁相连，
皆雕镂图画，被以绮绣，饰”以丹青，穷极文采。帝顾谓
左右曰：“蕞尔小国，而用人如此，虽欲不亡，其可得乎！”
侍御史安颉禽昌，帝使侍中古弼迎昌至京师，舍之
西宫门内，给以乘舆之副。又诏昌尚始平公主，假会
稽公，封为秦王。坐谋反，复诛。